Z Hodžovho námestia sa ľudia za sprievodu polície presunuli k ruskému veľvyslanectvu.
Rusi žijúci na Slovensku usporiadali v Bratislave protest proti vojne na Ukrajine. Zúčastnilo sa na ňom približne 120 ľudí, potvrdila bratislavská krajská policajná hovorkyňa Silvia Šimková. Zhromaždenie sa podľa jej slov uskutočnilo bez komplikácií.
"Bratislavskí policajti dnes dozerali na priebeh ohláseného verejného zhromaždenia, ktoré sa uskutočnilo na Hodžovom námestí v popoludňajších hodinách, pričom počas jeho trvania sme nezaznamenali žiadne prípady narušenia verejného poriadku ani páchanie inej protiprávnej činnosti," uviedla Šimková.
Z Hodžovho námestia sa ľudia za sprievodu polície presunuli k ruskému veľvyslanectvu. Ako priblížili organizátori, pred ambasádou zúčastnení zapálili sviečky a minútou ticha vyjadrili smútok a solidaritu s obyvateľmi Ukrajiny, ako aj obeťami vojny.